Sklep Skupnega odbora EGP

št. 86/2003

z dne 20. junija 2003

o spremembi Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode

SKUPNI ODBOR EGP JE -

ob upoštevanju Sporazuma o Evropskem gospodarskem prostoru, kakor je bil prilagojen s Protokolom o prilagoditvi Sporazuma o Evropskem gospodarskem prostoru, v nadaljnjem besedilu "Sporazum", in zlasti členov 86 in 98 Sporazuma,

ob upoštevanju naslednjega:

(1) Protokol 31 k Sporazumu je bil spremenjen s Sklepom Skupnega odbora EGP št. 100/2000 z dne 10. novembra 2000 [1].

(2) Primerno je razširiti sodelovanje pogodbenic Sporazuma z vključitvijo Sklepa št. 2045/2002/ES Evropskega parlamenta in Sveta z dne 21. oktobra 2002 o spremembi Sklepa št. 1720/1999/ES o sprejemu niza dejavnosti in ukrepov za zagotovitev medobratovalnosti in dostopa do čezevropskih omrežij za elektronsko izmenjavo podatkov med upravami (IDA) [2].

(3) Primerno je razširiti sodelovanje pogodbenic Sporazuma z vključitvijo Odločbe št. 2046/2002/ES Evropskega parlamenta in Sveta z dne 21. oktobra 2002 o spremembi Odločbe št. 1719/1999/ES o nizu smernic, vključno z opredelitvijo projektov skupnega interesa, za čezevropska omrežja za elektronsko izmenjavo podatkov med upravami (IDA) [3].

(4) Protokol 31 k Sporazumu je treba spremeniti, da se omogoči izvajanje tega razširjenega sodelovanja od 1. januarja 2003 -

SKLENIL:

Člen 1

Člen 17 (4) Protokola 31 k Sporazumu se spremeni kot sledi:

1. V drugi alinei (Odločba št. 1719/1999/ES Evropskega parlamenta in Sveta) se doda naslednje:

", kakor je bila spremenjena z:

- 32002 D 2046: Odločbo št. 2046/2002/ES Evropskega Parlamenta in Sveta z dne 21. oktobra 2002 (UL L 316, 20.11.2002, str. 4)."

2. V tretji alinei (Odločba št. 1720/1999/ES Evropskega parlamenta in Sveta) se doda naslednje:

", kakor je bila spremenjena z:

- 32002 D 2045: Odločba št. 2045/2002/ES Evropskega Parlamenta in Sveta z dne 21.oktobra 2002 (UL L 316, 20.11.2002, str. 1)."

Člen 2

Točka I (Projekti skupnega interesa) v Prilogi 3 k Protokolu 31 k Sporazumu se spremeni kot sledi:

1. Uvodno besedilo se nadomesti z naslednjim:

"Države Efte sodelujejo pri naslednjih projektih skupnega interesa na področju čezevropskih omrežij za elektronsko izmenjavo podatkov med upravami, ki izhajajo iz člena 3(1) Odločbe št. 1719/1999/ES Evropskega Parlamenta in Sveta, kakor je bila spremenjena."

2. V Oddelku A (Splošno) se doda naslednje:

"— Uresničevanje omrežij, ki lajšajo sodelovanje med sodnimi organi (to velja le za Islandijo in Norveško)."

3. Oddelek B (Posebna omrežja za podporo politik in aktivnosti EMU in Skupnosti) se spremeni kot sledi:

(a) šesta alinea se nadomesti z naslednjim:

"— Telematska omrežja na področjih izobraževanja in kulture, informacij, komunikacij in avdiovizualnega sektorja, zlasti za izmenjavo informacij v zvezi z vprašanji vsebine na odprtih omrežjih in za spodbujanje razvoja in prostega pretoka novih avdiovizualnih in informacijskih storitev."

(b) osma alinea se nadomesti z naslednjim:

"— Telematska omrežja na področjih turizma, okolja, varstva potrošnikov in varovanja javnega zdravja za podporo izmenjavi informacij med pogodbenicami tega sporazuma."

(c) doda se naslednje:

"— Telematska omrežja, ki prispevajo k ciljem pobude e-Evropa in so povezana z akcijskim načrtom, zlasti s poglavjem o elektronski upravi, ki je v interesu državljanov in podjetij.

— Telematska omrežja v zvezi s politiko priseljevanja, zlasti z izvajanjem izboljšane izmenjave elektronskih podatkov z nacionalnimi upravami zaradi olajšanja postopkov obveščanja in posvetovanja (to velja le za Islandijo in Norveško)."

Člen 3

Ta sklep začne veljati 21. junija 2003 pod pogojem, da so bila Skupnemu odboru EGP predložena vsa uradna obvestila v skladu s členom 103(1) Sporazuma [4].

Uporablja se od 1. januarja 2003.

Člen 4

Ta sklep se objavi v sklopu EGP in v Dopolnilu EGP Uradnega lista Evropske unije.

V Bruslju, 20. junija 2003

Za Skupni odbor EGP

Predsednik

P. Westerlund

[1] UL L 7, 11.1.2001, str. 32.

[2] UL L 316, 20.11.2002, str. 1.

[3] UL L 316, 20.11.2002, str. 4.

[4] Ustavne zahteve niso sporočene.

--------------------------------------------------